b'\n_START_ARTICLE_\nAineeton p\xc3\xa4\xc3\xa4oma\n_START_SECTION_\nAineettoman p\xc3\xa4\xc3\xa4oman merkitys\n_START_PARAGRAPH_\nAineettoman p\xc3\xa4\xc3\xa4oman merkitys yrityksiss\xc3\xa4 on osaltaan seurausta palvelutalouden kehittymisest\xc3\xa4, mutta sit\xc3\xa4 l\xc3\xb6ytyy kaikilla toimialoilla organisaatiosta riippumatta.  Aineettoman p\xc3\xa4\xc3\xa4oman merkityst\xc3\xa4 on tutkittu ja on todettu, ett\xc3\xa4 jopa 50\xe2\x80\x9390\xc2\xa0% yrityksen tulosta on seurausta aineettoman p\xc3\xa4\xc3\xa4oman vaikutuksista. Tietointensiivisell\xc3\xa4 alalla, jossa toiminta perustuu nimenomaan aineettomiin asioihin, kuten tietoon ja osaamiseen, aineeton p\xc3\xa4\xc3\xa4oma kattaa p\xc3\xa4\xc3\xa4osan koko organisaation resursseista.\n_START_SECTION_\nAineettoman p\xc3\xa4\xc3\xa4oman johtaminen\n_START_PARAGRAPH_\nAineettoman p\xc3\xa4\xc3\xa4oman johtaminen tarkoittaa toimintaa, jolla pyrit\xc3\xa4\xc3\xa4n ohjaamaan ja kehitt\xc3\xa4m\xc3\xa4\xc3\xa4n organisaation aineettomia resursseja ja niiden hy\xc3\xb6dynt\xc3\xa4mist\xc3\xa4. Se on tiet\xc3\xa4myksenhallinnan (knowledge management) l\xc3\xa4hik\xc3\xa4site. _NEWLINE_Aineettoman p\xc3\xa4\xc3\xa4oman johtamiseen on kehitetty useita toimintaa helpottavia malleja. Osa malleista on tuttuja taloustieteist\xc3\xa4, esimerkiksi tasapainotetut suorituskykymittaristot (Balanced Scorecard), jotka sopivat erityisesti organisaation sis\xc3\xa4iseen raportointiin ja vaativat k\xc3\xa4ytt\xc3\xa4j\xc3\xa4lt\xc3\xa4\xc3\xa4n laajaa tuntemusta laskentatoimesta sek\xc3\xa4 organisaation prosessien syy-seuraus-suhteista. _NEWLINE_Selke\xc3\xa4sti aineettoman p\xc3\xa4\xc3\xa4oman teoriakent\xc3\xa4n omia johtamismenetelmi\xc3\xa4 ovat mm. Calculated Intangible Value, VAIC, Meritum, Intangible Assets Monitor, Navigator ja Knowledge Audit Cycle.\n_START_SECTION_\nImmateriaalioikeudet johtamisessa\n_START_PARAGRAPH_\nImmateriaalioikeuksien sek\xc3\xa4 aineettoman p\xc3\xa4\xc3\xa4oman eri luokkien v\xc3\xa4list\xc3\xa4 yhteytt\xc3\xa4 ja t\xc3\xa4m\xc3\xa4n yhteyden vaikutusta yrityksen suorituskykyyn on my\xc3\xb6s tutkittu . Immateriaalioikeuksien on havaittu vaikuttavan aineettoman p\xc3\xa4\xc3\xa4oman eri luokkiin (inhimmillinen, suhteellinen, rakenteellinen) ja t\xc3\xa4t\xc3\xa4 kautta yrityksen suorituskykyyn. T\xc3\xa4ss\xc3\xa4 mallissa aineettoman p\xc3\xa4\xc3\xa4oman eri luokat toimivat immateriaalioikeuksien sek\xc3\xa4 yrityksen suorituskyvyn v\xc3\xa4lill\xc3\xa4. Sen sijaan osassa alan tutkimuksia on tulkittu, ett\xc3\xa4 aineettoman p\xc3\xa4\xc3\xa4oman luokilla olisi vaikutusta  immateriaalioikeuksiin ja t\xc3\xa4t\xc3\xa4 kautta taas aineettoman p\xc3\xa4\xc3\xa4oman vaikutukset kantautuisivat my\xc3\xb6s yrityksen suorituskykyyn. T\xc3\xa4ss\xc3\xa4 tulkintamallissa immateriaalioikeudet sijaitsevat aineettoman p\xc3\xa4\xc3\xa4oman sek\xc3\xa4 yrityksen suorituskyvyn v\xc3\xa4lill\xc3\xa4. Yrityksen kannattaa  laaja-alaisesti pohtia siis my\xc3\xb6s mahdollisia vaihtoehtoja immateriaalioikeuksiensa johtamistapoihin sek\xc3\xa4 n\xc3\xa4iden eri vaikutuksia suorituskykyyn.\n_START_SECTION_\nAineettoman p\xc3\xa4\xc3\xa4oman raportointi\n_START_PARAGRAPH_\nAineettoman p\xc3\xa4\xc3\xa4oman raportoinnilla yritys pyrkii viestim\xc3\xa4\xc3\xa4n yhteisty\xc3\xb6kumppaneille ja sijoittajille suorituskyvyn kannalta t\xc3\xa4rkeist\xc3\xa4 resursseista ja niiden kyvykkyydest\xc3\xa4. Markkinoilla korkeamman arvostuksen saavat yleens\xc3\xa4 yritykset, jotka pystyv\xc3\xa4t osoittamaan menestymisen mahdollisuudet pitk\xc3\xa4ll\xc3\xa4 aikav\xc3\xa4lill\xc3\xa4 luotettavasti. Aineettomaa p\xc3\xa4\xc3\xa4omaa ei viel\xc3\xa4 raportoida yrityksiss\xc3\xa4 yleisesti vaikka sen merkitys yritysten menestymiselle onkin tiedossa. T\xc3\xa4ll\xc3\xa4 hetkell\xc3\xa4 raportointi on kapea-alaista ja n\xc3\xa4kyy vain v\xc3\xa4h\xc3\xa4n tilinp\xc3\xa4\xc3\xa4t\xc3\xb6stiedoissa. Aineettoman p\xc3\xa4\xc3\xa4oman raportointiin ei ole tietty\xc3\xa4 normitettua tapaa ja t\xc3\xa4m\xc3\xa4n takia se on ollut keskeinen tutkimuksen osa-alue viime vuosina. Raportointimallin puuttuminen aiheuttaa ongelman vertailtaessa yritysten aineetonta p\xc3\xa4\xc3\xa4omaa. T\xc3\xa4m\xc3\xa4 v\xc3\xa4hent\xc3\xa4\xc3\xa4 sijoittajien kiinnostusta aineettoman p\xc3\xa4\xc3\xa4oman raportteja kohtaan.'